Sin Chew Daily

Sin Chew Daily (), sebelum ini Sin Chew Jit Poh, ialah sebuah akhbar berbahasa Cina di Malaysia. Menurut laporan Biro Audit Pengedaran untuk tempoh berakhir 31 Disember 2011, Sin Chew Daily mempunyai purata pengedaran harian sehingga kira-kira 500,000 salinan dan menjadi akhbar berbahasa cina terbesar di jual di luar negara China. Sin Chew Daily dimiliki oleh Sin Chew Media Corporation Berhad, sebuah subsidiari kepada Media Chinese International Limited.
Sejarah

Sin Chew Daily diasaskan pada 15 Januari 1929, oleh Aw Boon Par dan Aw Boon Haw , pengasas Tiger Balm di Singapura sebagai sebahagian Akhbar Penyatuan Bintang.

Berikutan ketetapan kerajaan yang menghalang pihak luar daripada mengawal media, keluarga Aw memindahkan pemilikan mereka terhadap Sin Chew Daily kepada Lim Kheng Kim pada 1982.

Pada 1987, Sin Chew Daily tenggelam dalam masalah kewangan yang kritikal. Pada 27 Oktober 1987, lesen penerbitannya digantung berikutan Operasi Lalang. Tiong Hiew King, seorang usahawan dari Sarawak, membeli Sin Chew Daily pada 1988. Selepas lima bulan 11 hari, Sin Chew Daily memulakan semula penerbitannya pada 8 April 1988.

Pada awal 1990-an, Sin Chew Daily menjadi akhbar bahasa Cina terlaris, menyaingi pesaingnya, Nanyang Siang Pau.
Kontroversi dan isu

Imej Anwar Ibrahim

Laman berita bebas Steven Gan, Malaysiakini, bermula dengan laporan bertarikh 20 November 1999 yang mengkritik amalan Sin Chew Jit Poh. Akhbar tersebut telah mengubah suai sebuah gambar parti pemerintah Malaysia untuk membuang imej Anwar Ibrahim, yang ketika itu telah dipenjarakan atas tuduhan rasuah. Menurut BBC News, laporan Malaysiakini itu telah menyebabkan Sin Chew Jit Poh menerima “keaiban di peringkat antarabangsa”, dan akhbar tersebut kemudiannya mengeluarkan permohonan maaf secara terbuka.
Liputan Kes Lina Joy (2007)

Sin Chew Daily menerima perhatian dalam cara mereka melaporkan kes Lina Joy, seorang wanita Muslim yang ingin menukar agama kepada Kristian. Kajian menunjukkan akhbar ini cenderung bersimpati terhadap Lina Joy dan mengkritik keputusan mahkamah yang tidak membenarkan penukaran agama beliau, mencerminkan pendekatan editorial yang berbeza dalam isu sensitif agama.
Fitnah terhadap Presiden Persekutuan Persatuan Hainan Malaysia

Pada 4 Disember 2009, Sin Chew Daily telah memohon maaf kepada Presiden Persekutuan Persatuan Hainan Malaysia, Foo Sae Heng, kerana memetik kenyataannya secara tidak tepat dalam sebuah artikel berita yang diterbitkan.
Fitnah terhadap Rafizi Ramli

Pada 14 Mei 2018, Sin Chew Daily telah membuat permohonan maaf kepada Rafizi Ramli dari PKR berhubung satu laporan yang mendakwa beliau mengidam jawatan menteri kewangan. Sin Chew Daily telah memuat naik penjelasan di laman webnya, mengakui terdapat kesilapan dalam laporan bertarikh 13 Mei yang mendakwa Rafizi "menasihati" Presiden PKR, Wan Azizah Wan Ismail, agar tidak menghadiri mesyuarat Pakatan Harapan (PH) mengenai jawatan Kabinet selepas beliau dikatakan tidak dipilih untuk portfolio kewangan.
Tuduhan Plagiat oleh Penulis Kanan (2012)

Pada Julai 2012, seorang penulis kanan Sin Chew Daily meletakkan jawatan selepas didapati melakukan plagiat dalam sebuah artikel editorial. Kes ini menjadi perhatian kerana melibatkan kredibiliti akhbar tersebut. Sehari selepas itu, satu lagi tuduhan plagiat muncul terhadap akhbar ini, menunjukkan isu ini bukan kes terpencil.
Liputan Berpihak dalam Debat Politik (2012)

Sin Chew Daily dikritik oleh netizen kerana didakwa memberikan liputan yang berat sebelah semasa debat antara Presiden MCA, Dr. Chua Soi Lek, dan Setiausaha Agung DAP, Lim Guan Eng, pada Februari 2012. Akhbar ini dituduh tidak adil dalam laporan mereka mengenai debat tersebut.
Menghina Jalur Gemilang

Pada April 2025, Sin Chew Daily menghadapi kecaman hebat selepas menerbitkan gambar muka hadapan Jalur Gemilang yang tidak memaparkan lambang bulan sabit bersebelahan lambang bintang empat belas seperti kedudukan asal. Isu ini dibangkitkan kerana bulan sabit melambangkan Islam sebagai agama rasmi persekutuan dan memaparkan ketidakpekaan Sin Chew Daily terhadap pemahaman dan penghayatan makna di sebalik corak Jalur Gemilang.

Gambar tersebut merupakan sebahagian daripada liputan khas sempena lawatan Presiden China, Xi Jinping, ke Malaysia.

Kesilapan ini menerima kritikan meluas daripada orang awam, cendekiawan, dan juga Yang di-Pertuan Agong, yang menegaskan bahawa sebarang kesilapan melibatkan simbol negara adalah tidak boleh diterima.
Nota


Rujukan

Kategori:Akhbar bahasa Cina di Malaysia
Kategori:Penubuhan 1929 di Singapura